b'\n_START_ARTICLE_\nKontula-lehti\n_START_PARAGRAPH_\nKontula-lehti on Helsingiss\xc3\xa4 Kontulan alueella ilmestyv\xc3\xa4 asukaslehti. Lehte\xc3\xa4 julkaistiin s\xc3\xa4\xc3\xa4nn\xc3\xb6llisesti vuodesta 1967 vuoteen 1976 asti, jonka j\xc3\xa4lkeen sit\xc3\xa4 on julkaistu l\xc3\xa4hinn\xc3\xa4 joinakin merkkip\xc3\xa4ivin\xc3\xa4. Vuodesta 2005 vuoteen 2006 lehti sai Euroopan Unionin rahoittaman Urban II -projektin tukea, ja sit\xc3\xa4 julkaistiin n\xc3\xa4in\xc3\xa4 vuosina kolme kappaletta. Seuraava numero aiotaan julkaista vuoden 2007 Helsinki-p\xc3\xa4iv\xc3\xa4n\xc3\xa4 OstariFestari-tapahtuman yhteydess\xc3\xa4. T\xc3\xa4m\xc3\xa4n hetkist\xc3\xa4 Kontula-lehte\xc3\xa4 toimittaa KontuKeskus, ja lehti on maksuton._NEWLINE_Aktiiviaikoinaan 1960- ja 1970-luvuilla lehte\xc3\xa4 jakoivat vuorotellen Kontulan urheiluseurat Kontulan Kunto ja Kontulan Urheilijat. Lehti ajautui 1970-luvulla talousvaikeuksiin; Hilkka Tervosen toimituskaudella (1973\xe2\x80\x931975) lehti painotti liiaksi vasemmistolaista n\xc3\xa4k\xc3\xb6kantaa, ja sen jakelussa oli ongelmia. Ajoittaisten jakeluvaikeuksien vuoksi ilmoittajat kyll\xc3\xa4styiv\xc3\xa4t lehteen, sill\xc3\xa4 mainokset eiv\xc3\xa4t ehtineet kuluttajille tarpeeksi ajoissa. Suurin ongelma oli kuitenkin koventunut kilpailu, sill\xc3\xa4 alueella toimi muun muassa Mellunm\xc3\xa4ki-lehti ja Tildun Tieto ja Uutinen. Kontula-lehti yritti vastata kilpailuun laajentamalla jakelualuettaan Myllypuroon, Puotinharjuun, Vartiokyl\xc3\xa4\xc3\xa4n, Rajakyl\xc3\xa4\xc3\xa4n, Jakom\xc3\xa4keen ja Puotilaan. Entinen jakelualue k\xc3\xa4sitti Kontulan lis\xc3\xa4ksi Mellunm\xc3\xa4en, Vesalan ja L\xc3\xa4nsim\xc3\xa4en. Marraskuussa 1975 lehden levikki oli jo 27\xc2\xa0000 kappaletta. Lehden tulos j\xc3\xa4i kuitenkin tappiolliseksi, ja viimeinen s\xc3\xa4\xc3\xa4nn\xc3\xb6llinen numero julkaistiin kes\xc3\xa4kuun alussa 1976.'